Пре него што се упознамо са плусквамперфектом задржаћемо се на вежбици која се базира на разликовању аориста и имперфекта.

**Разликоваћете их овако:**

Прво треба препознати глагол који казује прошлу радњу. Затим, он треба бити прост. Уколико је сложен, перфекат је...

**Дакле, овако...** Погледајте ове две реченице

Милошке рече да воли српски језик. **аорист**

Остоја данима посматраше Милицу како гледа Луку. **имперфекат**

У обе реченице имамо два глагола, али лако је закључити да нас занимају **рече** и **посматраше** јер *воли* и *гледа* јесу глаголи који казују садашње време и не занимају нас, они су у презенту што смо научили још у петом разреду.

**Е сад...** Оба су проста (састоје се из једне речи), како их разликовати?

Овако: **аорист је искључиво свршеног вида, а имперфекат несвршеног**

рећи – свршен

посматрати – несвршен

**даље:** они једини могу да се заврше на –ше; ако је глагол у једнини онда је имперфекат, а ако је у множини, аорист је

Мане читаше у то доба Дечаке Павлове улице. **имперфекат**

Синоћ у својој емисији Даре и Маре прозваше власт. **аорист**

У обе реченице имамо просте глаголе у прошлости који се завршавају на –ше. Који је који? Применимо принцип: у првој је реченици глагол читаше у једнини (Мане читаше), дакле, имперфекат је! Доказ томе је и несвршени вид; у другој је глагол прозваше у множини (Даре и Маре прозваше) што значи да је у питању аорист! Доказ је, наравно, свршени вид глагола у ком се налази. Јасно? Сигурица?

**Хајде поново две реченице:**

Волеше га (он) као сина! **имперфекат**

Прочиташе (сви) књигу! **аорист**

У првом случају је имперфекат, у другом аорист. Помажу вам речи у заградама да дођете до тачних одговора, а шта би било да их нема? Дали бисмо исте одговоре тако што бисмо гледали вид.

волети – несвршен

прочитати – свршен

**За крај објашњења:**

Пуче на дрвету једна грана. **аорист**

Питаше има ли банана. **имперфекат**

Исписаше шестаци гомили страна. **аорист**

Стизаху људи са свих страна. **имперфекат**

У првој реченици имамо аорист (пући је глагол свршеног вида), у другој имамо имперфекат (завршава се на -ше, множина је и несвршеног је вида), у трећој је поново аорист (завршава се на -ше, множина је и свршеног вида), и у шетвртој реченици имамо имперфекат (стизати је глагол несвршеног вида)

**и још ово:** једини глагол који се завршава на -ху јесте имперфекат

На основу свега овога у следећим реченицама подвуците све глаголе и одредите им глаголске облике

Испече она колаче пре него дођох.

Док су одлазили, на лицима им се одражаваху мисли.

Некад и ја бејах млад, кажем ти сад.

Спаваше на фотељи једини, остали су спавали у кревету.

Испише сви своја млека и одоше да спавају.

Не одгледасмо филм до краја, сутра ћемо наставити.

Својевремено туристи долажаху са свих страна света.

Урадих домаћи брзо јер сам учио.

Уколико ми се не пошаље ниједно питање у вези са овим, схватићу да је свима јасно и биће ми и те како драго, али ако ми се не пошаље ни једно питање, а нешто је остало неразјашњено, ПАЗИТЕ СЕ ДА ВАС ПАЗИ НЕ ЗАПАЗИ ЈЕР АКО ВАС ПАЗИ ЗАПАЗИ, ПАЗИТЕ СЕ!

Урадите све у граматици или радној свесци везано за ова два глаголска облика ОБАВЕЗНО!

ПЛУСКВАМПЕРФЕКАТ (+КП)

Плусквамперфекат је сложен и личан глаголски облик који означава радњу која се десила у прошлости пре неке друге прошле радње.

**Грађење плусквамперфекта**

Плусквамперфекат се гради на два начина:

**БИТИ** у **перфекту** или **имперфекту** + **РГП** = **+КП**

1) Помоћу перфекта помоћног галгола БИТИ и радног глаголског придева

Перфекат глагола БИТИ (у мушком роду)

1. Ја сам био 1. Ми смо били

2. Ти си био 2. Ви сте били

3. Он је био 3. Они су били

**Пример: Плусквамперфекат глагола ПЕВАТИ**

Радни глаголски придев ПЕВАО, ПЕВАЛИ (у мушком роду)

1. Ја сам био певао 1. Ми смо били певали

2. Ти си био певао 2. Ви сте били певали

3. Он је био певао 3. Они су били певали

2) Помоћу имперфекта помоћног галгола БИТИ и радног глаголског придева

Овај облик плусквамперфекта се ретко употребљава у говору и углавном се јавља у кјнижевним делима.

Имперфекат глагола БИТИ (у мушком роду)

1. Ја бејах (бех) 1. Ми бејасмо (бесмо)

2. Ти бејаше (беше) 2. Ви бејасте (бесте)

3. Он бејаше (беше) 3. Они бејаху (беху)

**Пример:** **Плусквамперфекат глагола ПЕВАТИ**

Радни глаголски придев ПЕВАО, ПЕВАЛИ (у мушком роду)

1. Ја бејах (бех) певао 1. Ми бејасмо (бесмо) певали

2. Ти бејаше (беше) певао 2. Ви бејасте (бесте) певали

3. Он бејаше (беше) певао 3. Они бејаху (беху) певали

или у скраћеном облику

1. Ја бех певао 1. Ми бесмо певали

2. Ти беше певао 2. Ви бесте певали

3. Он беше певао 3. Они беху певали

**Примери:**

Када је наставница ушла у учионицу ја **сам био урадио** читав домаћи.

(сам био – перфекат; урадио – ргп)

Кад је поново отишао у велики град он већ **беше навикнуо** на огромну гужву.

(беше – имперфекат; навикнуо – ргп)

**Дакле, када се гради уз помоћ перфекта, он има три речи; када се гради уз помоћ имперфекта, има две речи!**

Подвуци +кп у следећим реченицама како је започето

Кад смо ми дотрчали оне су већ биле стигле на циљ.

Почела је да пада киша, али ја сам пре тога био прошетао.

Прве пахуље већ беху пале по улици кад смо пошли на пут.

Воз беше кренуо када смо ми стигли на станицу.

Књигу коју си ми поклонио већ бејах купио.

Када је он дошао да се извини ја сам му већ био опростио.

Био сам мало назебао, али сада сам добро.

Дошао сам да се поздравимо, али је он већ био отпутовао.

Ја бејах отишао тамо, али ње није било ни на видику.

Када је мама ушла у собу, Маја је веч беше заспала.

Још није свануло, а он је већ био устао из кревета.

Задатак: Погледај видео путем овог линка <https://www.youtube.com/watch?v=qnS7XoVpfxY>